ວ.ກ.ອອນໄລ - ພາຍຫຼັງການເຮັດວຽກຢ່າງຮີບດ່ວນແລະເຂັ້ມງວດໃນເວາ 33 ວັນ, ຕອນແລງວັນທີ 28 ພະຈິກ 2014, ກອງປະຊຸມສະໄໝສາມັນເທື່ອທີ 8 ສະພາແຫ່ງຊາດຊຸດທີ XIII ໄດ້ດຳເນີນວາລະອັດການປະຊຸນ, ສຳເລັດໂດຍພື້ນຖານລະບຽບວາລະການປະຂຸມທີ່ໄດ້ວາງໄວ້.
ກອງປະຊຸມສະໄໝສາມັນເທື່ອທີ 8 ສະພາແຫ່ງຊາດຊຸດທີ XIII ເປັນກອງປະຊຸມສຸດທ້າຍໃນປີ 2014 ແລະ ກໍ່ເປັນກອງປະຊຸມທີສອງແຫ່ງການຜັນຂະຫຍາຍລັດຖະທຳມະນູນສະບັບປັບປຸງ ດັ່ງນັ້ນວຽກງານນິຕິບັນຍັດຂອງສະພາແຫ່ງຊາດ ຈຶ່ງສືບຕໍ່ໄດ້ຮັບຄວາມເອົາໃຈໃສ່ເປັນພິເສດ. ໃນກອງປະຊຸມຄັ້ງນີ້, ສະພາແຫ່ງຊາດ ໄດ້ໃຊ້ 2/3 ຂອງເວລາທັງໝົດ ເພື່ອພິຈາລະນາປັບປຸງ ເພີ່ມເຕີມເອກະສາກົດໝາຍ ແລະ ປະກາດໃຊ້ເອກະສາກົດໝາຍສະບັບໃໝ່ ແນໃສ່ນຳເອົາຂໍ້ກຳນົດຕ່າງໆຂອງລັດຖະທຳມະນູນສະບັບປັບປຸງເຂົ້າໃນຊີວິດສັງຄົມ, ສ້າງໃຫ້ມີການຫັນປ່ຽນຢ່າງກວ້າງຂວາງເລິກເຊິ່ງ ແລະ ຕັ້ງໜ້າໃນບັນດາຂົງເຂດຊີວິດສັງຄົມທັງໝົດ. ໃນກອງປະຊຸມເທື່ອນີ້ ຮ່າງກົດໝາຍຕ່າງໆ ທີ່ສະພາແຫ່ງຊາດພິຈາລະນາ ຮັບຮອງເອົາ ແລະ ປະກອບຄວາມຄິດຄວາມເຫັນ ແມ່ນມີຈຳນວນຫຼາຍທີ່ສຸດທຽບກັບບັນດາກອງປະຊຸມສະໄໝສາມັນຄັ້ງກ່ອນ ຂອງສະພາແຫ່ງຊາດຊຸດທີ XIII.
ປະຕິບັດໜ້າທີ່ຕິດຕາມກວດກາສູງສຸດ, ສະພາແຫ່ງຊາດໄດ້ພິຈາລະນາລາຍງານວຽກງານຂອງຄະນະກຳມະການປະຈຳສະພາແຫ່ງຊາດ, ສະພາບັນດາເຜົ່າ ແລະ ບັນດາຄະນະກຳມາທິການຂອງສະພາແຫ່ງຊາດ, ປະທານສານປະຊາຊົນສູງສຸດ, ໄອຍະການປະຊາຊົນສູງສຸດ; ພິຈາລະນາລາຍງານຂອງຄະນະກຳມະການສູນກາງແນວໂຮມປະເທດຊາດຫວຽດນາມ ກ່ຽວກັບການສັງລວມຄວາມຄິດເຫັນ ຂໍ້ສະເໜີແນະຂອງຜູ້ປ່ອນບັດເລືອກຕັ້ງ, ກ່ຽວກັບວຽກງານສືບຮູ້ຄວາມປາຖະໜາຂອງປະຊາຊົນ ແລະ ພົບປະກັບພົນລະເມືອງ; ພິຈາລະນາບັນດາລາຍງານຂອງລັດຖະບານ ກ່ຽວກັບວຽກງານປ້ອງກັນແລະຕ້ານການສໍ້ລາດບັງຫຼວງ, ວຽກງານປະຕິບັດຄະດີທີ່ສານໄດ້ປະກາດໂທດແລ້ວ, ວຽກງານປ້ອງກັນ ຕ້ານການລະເມີດກົດໝາຍ ແລະ ອາຊະຍາກຳ, ວຽກງານປ້ອງກັນປະເທດ ປ້ອງກັນຄວາມສະຫງົບ, ວຽກງານການຕ່າງປະເທດ ປີ 2014; ການປະຕິບັດບັນດາມະຕິຂອງສະພາແຫ່ງຊາດ, ຂໍ້ສະຫລຸບຂອງຄະນະກຳມະການປະຈຳສະພາແຫ່ງຊາດ ກ່ຽກັບການຖາມບັນຫາແລະຕອບຄຳຖາມ ໃນກອງປະຊຸມສະພາແຫ່ງຊາດ. ນອກນັ້ນ, ສະພາແຫ່ງຊາດກໍ່ໄດ້ພິຈາລະນາລາຍງານຂອງຄະນະກຳມະການປະຈຳສະພາແຫ່ງຊາດ ກ່ຽວກັບຜົນຂອງການຕິດຕາມກວດກາບັນຫາສະເພາະ “ການປະຕິບັດການຈັດວາງໂຄງປະກອບເສດຖະກິດຄືນໃໝ່ ໃນຂົງເຂດລົງທຶນ, ວິສາຫະກິດແຫ່ງລັດ ແລະ ລະບົບທະນາຄານ ຕາມມະຕິສະບັບທີ 10/2011/QH13 ຂອງສະພາແຫ່ງຊາດ ວ່າດ້ວຍແຜນການພັດທະນາເສດຖະກິດ - ສັງຄົນ 5 ປີ 2011-2015”.
ສືບຕໍ່ປະຕິບັດມະຕິສະບັບທີ 35/2012/QH13 ຂອງສະພາແຫ່ງຊາດ ວ່າດ້ວຍການເອົາຄະແນນສຽງໄວ້ວາງໃຈ, ລົງຄະແນນສຽງໄວ້ວາງໃຈຕໍ່ຜູ້ດຳລົງຕຳແໜ່ງໂດຍສະພາແຫ່ງຊາດ, ສະພາປະຊາຊົນເລືອກຕັ້ງຂຶ້ນ ຫຼືອະນຸມັດຮັບຮອງ, ໃນກອງປະຊຸມສະໄໝສາມັນເທື່ອນີ້, ສະພາແຫ່ງຊາດໄດ້ດຳເນີນການລົງຄະແນນສຽງໄວ້ວາງໃຈຕໍ່ກັບຜູ້ດຳລົງຕຳແໜ່ງປະຈຳການ 50 ຄົນ. ນີ້ແມ່ນເທື່ອທີສອງທີ່ສະພາແຫ່ງຊາດ ປະຕິບັດສິດຕິດຕາມກວດກາສູງສຸດ ກ່ຽວກັບວຽກງານບຸກຄະລາກອນ. ຜົນຂອງການລົງຄະແນນສຽງຖືກປະກາດເປັນທາງການໃນລະບົບສື່ມວນຊົນ ເພື່ອໃຫ້ປະຊາຊົນຊາບແລະຕິດຕາມກວດກາ.
ກ່ຽວກັບການຊັກຖາມແລະຕອບຄຳຊັກຖາມ, ສະພາແຫ່ງຊາດໄດ້ໃຊ້ເວລາເຄິ່ງວັນເພື່ອຮັບຟັງແລະພິຈາລະນາລາຍງານ ກ່ຽວກັບການປະຕິບັດບັນດາມະຕິຂອງສະພາແຫ່ງຊາດ ວ່າດ້ວຍການຊັກຖາມແລະຕອບຄຳຊັກຖາມໃນກອງປະຊຸມສະພາແຫ່ງຊາດ ແລະໃນການປະຊຸມຄະນະກຳມະການປະຈຳສະພາແຫ່ງຊາດ; ດຳເນີນການຊັກຖາມໂດຍກົງຕໍ່ທ່ານລັດຖະມົນຕີວ່າການກະຊວງອຸດສາຫະກຳການຄ້າ, ລັດຖະມົນຕີວ່າການກະຊວງພາຍໃນ, ລັດຖະມົນຕີວ່າການກະຊວງຄົມມະນາຄົມຂົນສົ່ງ, ລັດຖະມົນຕີວ່າການກະຊວງແຮງງານ ນັກຮົບຜູ້ເສຍອົງຄະ ແລະ ສັງຄົມ. ທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ລາຍງານເພີ່ມເຕີມບາງບັນຫາ ແລະ ຕອບຄຳຊັກຖາມຂອງສະມາຊິກສະພາແຫ່ງຊາດ; ບັນດາລັດຖະມັນຕີ ຫົວໜ້າຂະແໜງການອື່ນກໍ່ໄດ້ເຂົ້າຮ່ວມການອະທິບາຍ ທຳຄວາມກະຈ່າງແຈ້ງຕື່ມອີກກ່ຽວກັບບາງບັນຫາທີ່ກ່ຽວຂ້ອງ. ຫຼັງຈາກນັ້ນ, ສະພາແຫ່ງຊາດໄດ້ຮັບຮອງຜ່ານມະຕິຕົກລົງວ່າດ້ວຍການຊັກຖາມແລະຕອບຄຳຊັກຖາມ, ຮຽກຮ້ອງໃຫ້ບັນດາລັດຖະມົນຕີ, ຫົວໜ້າຂະແໜງການ ຕ້ອງເຂັ້ມງວດໃນການຄົ້ນຄວ້າຮັບເອົາຄວາມຄິດຄວາມເຫັນທີ່ເໝາະສົມ ຂອງສະມາຊິກສະພາແຫ່ງຊາດ, ຮີບແກ້ໄຂຜ່ານຜ່າຂໍ້ຈຳກັດ ຄວາມຂາດຕົກບົກພ່ອງ, ຜັນຂະຫຍາຍປະຕິບັດບັນດາໜ້າທີ່ທີ່ຂຶ້ນກັບຄວາມຮັບຜິດຊອບຂອງຕົນ, ຂອງຂະແໜງການຕົນ ແລະ ລາຍງານຕໍ່ສະພາແຫ່ງຊາດໃນກອງປະຊຸມຄັ້ງໜ້າ.
ໃນກອງປະຊຸມ, ສະພາແຫ່ງຊາດໄດ້ພິຈາລະນາ ຕັດສິນຕົກລົງບັນດາບັນຫາສຳຄັນ ກ່ຽວກັບເສດຖະກິດ - ສັງຄົມ, ງົບປະມານແຫ່ງລັດ; ໂຄງການປ່ຽນແປງໃໝ່ຫຼັກສູດ, ປຶ້ມຫຼັກສູດການຮຽນການສອນສາມັນສຶກສາ; ແຜນນະໂຍບາຍລົງທຶນກໍ່ສ້າງສະໜາມບິນສາກົນ ລອງແທ່ງ.
ກ່ຽວກັບແຜນນະໂຍບາຍລົງທຶນກໍ່ສ້າງສະໜາມບິນສາກົນ ລອງແທ່ງ, ສະພາແຫ່ງຊາດສະເໜີໃຫ້ລັດຖະບານສືບຕໍ່ໄຈ້ແຍກ, ຄົ້ນຄວ້າຄວາມຄິດຄວາມເຫັນຂອງສະມາຊິກສະພາແຫ່ງຊາດ, ປັບປຸງບູລະນະໂຄງການ. ພາຍຫຼັງກອງປະຊຸມຄັ້ງນີ້, ບັນດາອົງການທີ່ກ່ຽວຂ້ອງຈະຈັດຕັ້ງບັນດາກອງປະຊຸມສຳມະນາ, ຄົ້ນຄວ້າທາບທາມຄວາມຄິດເຫັນຂອງຜູ້ຊ່ຽວຊານ; ກະຊວງຄົມມະນາຄົມຂົນສົ່ງຈະມີລາຍງານອະທິບາຍ, ທຳຄວາມກະຈ່າງແຈ້ງ ກ່ຽວກັບບັນດາເນື້ອໃນທີ່ສະມາຊິກສະພາແຫ່ງຊາດ ໄດ້ຍົກຂຶ້ນມາໃນວາລະການປະຊຸມພິຈາລະນາຕ່າງໆ ເພື່ອລາຍງານໃຫ້ສະພາແຫ່ງຊາດ ພິຈາລະນາ, ຮັບຮອງຜ່ານໃນກອງປະຊຸມສະໄໝສາມັນຄັ້ງໜ້າ.
ກ່າວຄຳປາໄສໃນວາລະອັດກອງປະຊຸມ, ທ່ານປະທານສະພາແຫ່ງຊາດ ຫງວຽນຊິຮຸ່ງ ຊີ້ແຈ້ງວ່າ ກອງປະຊຸມສະໄໝສາມັນເທື່ອທີ 8 ໄດ້ສຳເລັດຜົນ, ສ້າງຄວາມປະທັບໃຈອັນຈົບງານໃນແນວຄິດຈິດໃຈຂອງປະຊາຊົນ ແລະ ຜູ້ປ່ອນບັດເລືອກຕັ້ງທົ່ວປະເທດ ກ່ຽວກັບນ້ຳໃຈສາມັກຄີ, ການເຮັດວຽກແບບປະຊາທິປະໄຕ ມີສະຕິປັນຍາ ດ້ວຍຄວາມຮັບຜິດຊອບສູງ ຂອງບັນດາທ່ານສະມາຊິກສະພາແຫ່ງຊາດ; ກ່ຽວກັບຄວາມເຂັ້ມງວດໃນການຮັບເອົາຄວາມຄິດຄວາມເຫັນ ຂໍ້ສະເໜີແນະ ຂອງຜູ້ປ່ອນບັດເລືອກຕັ້ງ ແລະ ຂອງສະມາຊິກສະພາແຫ່ງຊາດ. ສະພາແຫ່ງຊາດໄດ້ພິຈາລະນາ ແລະຕັດສິນຕົກລົງບັນດາເນື້ອໃນສຳຄັນຂອງປະເທດຊາດ ກໍ່ຄືບັນດາບັນຫາຈຳເປັນຮີບດ່ວນ, ຕອບສະໜອງຄວາມມຸ່ງມາດປາຖະໜາຂອງຜູ້ປ່ອນບັດເລືອກຕັ້ງ ແລະ ສະມາຊິກສະພາແຫ່ງຊາດ.
ສະພາແຫ່ງຊາດກຳນົດ ແລະ ຮຽກຮ້ອງໃຫ້ປະຕິບັດຈຸດໝາຍສັງລວມຂອງປີ 2015 ຄື ຕ້ອງສືບຕໍ່ຮັກສາສະຖຽນລະພາບຂອງເສດຖະກິດມະຫາພາກ, ສຸມໃສ່ແກ້ໄຂຄວາມຫຍຸ້ງຍາກໃນການຜະລິດ ທຸລະກິດ; ຜັນຂະຫຍາຍບັນດາການບຸກທະລຸຍຸດທະສາດຢ່າງຮີບດ່ວນ ແລະມີປະສິດທິຜົນ; ຍົກສູງຄຸນນະພາບ ປະສິດທິຜົນ ແລະ ກຳລັງແກ່ງແຍ້ງຂອງຜະລິດຕະພັນ ຂອງວິສາຫະກິດ ແລະ ຂອງລະບົບເສດຖະກິດ; ຍົກສູງປະສິດທິຜົນຂອງການລົງທຶນພາກລັດ, ຮັບປະກັນໃຫ້ໜີ້ສິນຫຼວງ ໜີ້ສິນລັດຖະບານ ໜິ້ສິນຕ່າງປະເທດຂອງຫວຽດນາມຢູ່ໃນລະດັບປອດໄພ; ຍູ້ແຮງການປະຕິຮູບດ້ານການບໍລິຫານ ປະຕິຮູບການຍຸດຕິທຳ, ປ້ອງກັນແລະຕ້ານການສໍ້ລາດບັງຫຼວງ, ປະຕິບັດການປະຢັດ, ຕ້ານການຟຸມເຟືອຍ; ຍົກສູງປະສິດທິຜົນຂອງວຽກງານການຕ່າງປະເທດ ແລະການຮ່ວມມືສາກົນ; ເພີ່ມທະວິກຳລັງແຮງຂອງການປ້ອງກັນປະເທດ ປ້ອງກັນຄວາງສະຫງົບຂອງປະເທດຊາດ, ປົກປັກຮັກສາເອກະລາດ ອຳນາດອະທິປະໄຕຂອງຊາດ ຄວາມສະຫງົບດ້ານການເມືອງ ຄວາມເປັນລະບຽບລຽບລ້ອຍ ປອດໄພສັງຄົມ ໃຫ້ໄດ້ຢ່າງໝັ້ນຄົງ.
ທ່ານປະທານສະພາແຫ່ງຊາດ ກໍໄດ້ຖືເປັນກຽດສະເໜີນຳບັນດາສະມາຊິກສະພາແຫ່ງຊາດ ຈົງຍາດແຍ້ງເວລາ ເພື່ອລາຍງານຜົນຂອງກອງປະຊຸມ ໃຫ້ຜູ້ປ່ອນບັດເລືອກຕັ້ງທົ່ວປະເທດ ຊາບຢ່າງທັນການ, ພ້ອມກັນນັ້ນກໍສືບຕໍ່ປົວແປງ ປ່ຽນແປງໃໝ່ເນື້ອໃນ ຮູບການພົບປະກັບຜູ້ປ່ອນບັດເລືອກຕັ້ງ ແລະ ຕິດຕາມກວດກາຢ່າງແໜ້ນແຟ້ນຕໍ່ການປະຕິບັດຂໍ້ສະເໜີແນະຕ່າງໆ ຂອງຜູ້ປ່ອນບັດເລືອກຕັ້ງ.
ປະເທດຊາດກຳລັງຢືນຢູ່ຕໍ່ໜ້າໂອກາດ ສິ່ງທ້າທາຍ ແລະ ໂຊກດີໃໝ່, ສະພາແຫ່ງຊາດເຊື່ອໝັ້ນວ່າ ດ້ວຍຄວາມເປັນເອກະພາບ ຮ່ວມແຮງຮ່ວມໃຈຂອງທົ່ວພັກ ທົ່ວປວງຊົນ ທົ່ວກອງທັບ, ຫວຽດນາມຈະຜ່ານຜ່າຄວາມຫຍຸ້ງຍາກທຸກຢ່າງ, ປະຕິບັດແຜນການພັດທະນາເສດຖະກິດ - ສັງຄົມ ປີ 2015 ແລະ 5 ປີ 2011-2015 ຢ່າງສຳເລັດມີໄຊ, ສ້າງທ່າແລະກຳລັງແຮງໃໝ່ເພື່ອໃຫ້ປະເທດຊາດສືບຕໍ່ຂະຫຍາຍຕົວຢ່າງໄວ ແລະໝັ້ນທ່ຽງໃນຊຸມປີໜ້າ./.
ສັງລວມໂດຍ: ĐN